Document ID: 32000D0275

Komission päätös,
tehty 21 päivänä maaliskuuta 2000
tiettyjen ajokorttiluokkien välisistä vastaavuuksista
(tiedoksiannettu numerolla K(2000) 511)
(ETA:n kannalta merkityksellinen teksti)
(2000/275/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön ajokortista 29 päivänä heinäkuuta 1991 annetun neuvoston direktiivin 91/439/ETY(1), sellaisena kuin se on viimeksi muutettuna direktiivillä 97/26/EY(2) ja erityisesti sen 1 artiklan 2 kohdan ja 10 artiklan ensimmäisen kohdan,
sekä katsoo seuraavaa:
(1) Direktiivin 91/439/ETY mukaan kaikki jäsenvaltioiden myöntämät ajokortit on tunnustettava vastavuoroisesti, mukaan luettuina ajokortit, jotka on myönnetty ennen kyseisen direktiivin saattamista osaksi kansallista lainsäädäntöä.
(2) Tämä vastavuoroisen tunnustamisen periaate käsittää kaikkien niiden oikeuksien täyden tunnustamisen, jotka on myönnetty ajokortin haltijalle tuolloin voimassa olleiden kansallisten säännösten mukaisesti.
(3) Direktiivin 91/439/ETY mukaan jäsenvaltioiden on vahvistettava ennen kyseisen direktiivin täytäntöönpanoa myönnettyjen ajokorttien luokkien ja sen 3 artiklassa määriteltyjen luokkien väliset vastaavuudet. Komission on hyväksyttävä kyseiset vastaavuudet oikeudellisesti sitovalla tavalla,
ON TEHNYT TÄMÄN PÄÄTÖKSEN:
1 artikla
Tätä päätöstä sovelletaan kaikkiin jäsenvaltioissa myönnettyihin voimassa oleviin ajokortteihin, jotka ovat edelleen liikkeessä.
2 artikla
Ennen direktiivin 91/439/ETY täytäntöönpanoa jäsenvaltioissa myönnettyjen ajokorttien luokkien ja direktiivin 91/439/ETY 3 artiklassa määriteltyjen yhdenmukaistettujen luokkien väliset vastaavuustaulukot vahvistetaan tämän päätöksen liitteessä.
3 artikla
1. Ennen direktiivin 91/439/ETY täytäntöönpanoa myönnettyjen ajokorttien luokat oikeuttavat niiden haltijan kuljettamaan tämän päätöksen liitteen taulukoissa mainittuihin vastaaviin luokkiin kuuluvia ajoneuvoja rajoituksetta, jollei asianomaisen oikeuden osalta muuta säädetä.
2. Koodit, joilla osoitetaan vastaavien oikeuksien rajoitukset taulukoissa, ovat direktiivin 91/439/ETY 7a artiklassa tarkoitettuja yhdenmukaistettuja yhteisön koodeja.
3. Kun ajokortti vaihdetaan direktiivin 91/439/ETY liitteissä I ja Ia määriteltyyn yhteisön ajokorttimalliin kyseisen direktiivin 8 artiklan 1 kohdan mukaisesti, on myönnettävä tämän päätöksen liitteessä mainitut vastaavat oikeudet.
4 artikla
Tämä direktiivi on osoitettu kaikille jäsenvaltioille.
Tehty Brysselissä 21 päivänä maaliskuuta 2000.

Labels: 8
18
15